เจ้าหน้าที่กรมป่าไม้และเหยี่ยวไฟกระจายกำลังเฝ้าพื้นที่บริเวณเขาขาดหมู่ที่ 8 ตำบลเขาพระ จังหวัดนครนายก หลังขึ้นมาทำแนวกันไฟแต่ยังไม่ดับ
เจ้าหน้าที่กรมป่าไม้และเหยี่ยวไฟกระจายกำลังเฝ้าพื้นที่บริเวณเขาขาดหมู่ที่ 8 ตำบลเขาพระ จังหวัดนครนายก หลังขึ้นมาทำแนวกันไฟแต่ยังไม่ดับ ตลอดทั้งวันเจ้าหน้าที่จากกรมป้องกันและบรรเทาสาธารณภัย ทหาร และเหยี่ยวไฟกรมป่าไม้ ได้เข้าไปดับไฟป่า ในพื้นที่หลังโรงเรียนนายร้อย จปร. และโรงเรียนเตรียมทหารอำเภอบ้านนา จังหวัดนครนายก ทำให้ไฟที่ลุกไหม้หลายจุดสามารถควบคุมการลุกลามได้ แต่ที่จุดเขาขาดบริเวณหมู่ที่ 8 ตำบลเขาพระ อำเภอเมืองจังหวัดนครนายก ไฟพึ่งจะปะทุขึ้นมาขึ้นในช่วงบ่าย ทำให้เจ้าหน้าที่เดินเท้าขึ้นไปทำแนวกันไฟบริเวณยอดเขา รวมทั้งมีการใช้เฮลิคอปเตอร์บรรจุน้ำโปรยเพื่อให้ลดความร้อนบริเวณสันเขาเพื่อไม่ให้ไฟลามข้ามไปยังหมู่ที่ 4 ตำบลเขาพระ โดยเมื่อเวลา 17.00 น. เฮลิคอปเตอร์ของกองทัพบกได้ขึ้นบินโปรยน้ำ 2 - 3 รอบบริเวณเขาขาด และเจ้าหน้าที่กว่า 30 คนเดินเท้าเข้าไปทำแนวกันไฟอย่างต่อเนื่อง โดยเวลา 20.00 น. จะประเมินสถานการณ์หากมีลมพัดแรงและทำให้ไฟลุกเพิ่มขึ้นจะมีการชิงเผาในจุดที่มีการทำแนวกันไฟขึ้นไป เพื่อไม่ให้ไฟลามลงมาด้านล่าง ขณะที่ชาวบ้านในพื้นที่บอกว่า พื้นที่เขาขาดพึ่งเกิดไฟปะทุในช่วงสายมาจนถึงบ่ายไม่ได้ลามจากแนวไฟที่มีการลุกไหม้ก่อนหน้านี้ และไม่ทราบสาเหตุว่าไฟไหม้มาจากสาเหตุใดด้านนายเลอพงศ์ สวนสังข์ ผู้อำนวยการส่วนปฏิบัติการพิเศษค้นหาและกู้ภัย กล่าวว่า กรมป้องกันและบรรเทาสาธารณภัยได้ใช้เฮลิคอปเตอร์ขึ้นบินและโปรยน้ำบริเวณสันเขาหลังโรงเรียนเตรียมทหาร และพื้นที่อำเภอบ้านนาที่เกิดไฟป่าลุกลามตั้งแต่ช่วงคืนที่ผ่านมาโดยตลอดทั้งหมดนำน้ำไปดับไฟแล้ว 35 รอบๆ ละ 3 พันลิตรถือว่าควบคุมสถานการณ์ไฟป่าไม่ให้ลุกลามอยู่ในวงจำกัดได้ ซึ่งการทำงานจะต้องประสานงานกับภาคพื้นดิน ในการเข้าไปทำแนวกันไฟเพื่อให้การทำดับไฟง่ายขึ้น ขณะที่ในพื้นที่อำเภอเมืองจังหวัดนครนายก เต็มไปด้วยควันไฟที่เกิดจากไฟป่าเพราะเมื่อช่วงเช้าควันไฟที่เกิดขึ้นได้พัดไปในพื้นที่อำเภอหนองแค อำเภอวิหารแดง และอำเภอเมืองจังหวัดสระบุรี แต่ช่วงบ่ายลมได้หวนกลับทำให้ควันไฟทั้งหมดย้อนกลับมาปกคลุมยังจังหวัดนครนายก